Hem passat dues setmanes de vacances meravelloses a casa la Roser. Som una parella amb bessons d'un any i buscàvem un lloc maco i tranquil a l'Empordà on passar 15 dies de vacances. El poble de Lladó i casa la Roser han resultat ser el lloc perfecte per nosaltres. La casa està reformada amb molt de gust i originalitat. És plena de detalls, molt personal i amb el caliu de casa viscuda i gaudida.
Les vistes des del menjador/sala i les habitacions són simplement espectaculars: preciosos paisatges empordanencs fins al Golf de Roses i el mar a l'horitzó. El jardí és fantàstic per relaxar-se gaudint de la pau de l'ambient (quan els nens dormen, és clar) i les vistes. També ens ha agradat especialment l'espai de la cuina/menjador, la distribució de la qual és perfecte per cuinar en parella.
Resumint, una meravella de casa que fa fàcil passar-hi bons moments.

L'entorn i localizatció també han resultat fantàstics. El poble de Lladó ens ha enamorat, tant per la seva bellesa (amb un conjunt romànic del S XII preciós: Sta Maria de Lladó) com per la simpatia dels seus habitants. El restaurant La Plaça ha estat tot un descobriment. Amb el carismàtic Joan de Cal Gran als fogons, ofereix una cuina casolana espectacular. L'arròs "mar i muntanya" del menú del dijous és increíble, com també ho són plats com els peus de porc guisats, la cua de bou, els cigrons bollits, les esberginies amb tomàquet, el pastís de carbassó, les sardines, el conill guisat, la crema catalana... els hem probat tots!

La carnisseria del Jordi de Cal Cabrer també ha estat clau per ajudar-nos a gaudir d'aquestes vacances. Carns de vedella ecològica de Girona, espatlles de xai, llonganisses, bulls i lloms curats casolans, bons vins...TOT ESPECTACULAR!!! I, com el restaurant La Plaça, amb una relació qualitat-preu extraordinària.
Per anar a comprar queviures i pollastres a l'ast els diumenges, als queviures de Can Blanc. I per fer unes cerveses i/o copes, el Bar "Queta" és el lloc, tot fent petar la xerrada amb la mestressa (la inimitable i genial "Queta").
Les tardes caloroses les hem passat a la piscina del poble i a la platja. A 35-45min en cotxe hi ha les platges d'Empúries, Llançà, St Pere Pescador, etc...

Hem quedat encantats i ens agradaria molt poder tornar aviat.